મોરલાના ટહુકે ને ગાયોના ભાંભરવાના અવાજે મારી સવાર પડી. સૂર્યનારાયણ આકાશમાં ઉંચે આવી રહ્યા હતા અને સવારના સાડા દસ વાગી ગયા હતા. માયાભાઇ અને લક્ષ્મણભાઇ વાતોએ વળગ્યા હતા. હું ઉઠ્યો એટલે એક ભાઇ મને મીઠું અને પાણીનો લોટો આપી ગયા. દાતણપાણી કરી રહ્યો ત્યાં લોટો ભરીને ગાયનું દૂધ આવ્યું એ પછી પાણી અને પછી ચા પીને અમે નહાવા વિશે વિચારતા હતા ત્યાં ખીમાભાઇ આવ્યા. રામરામ કરીને બેઠા. તેઓ ખેતરે આંટો મારી પાછા ઘરે આવતા હતા. તેમણે લક્ષ્મણભાઇને સૂચન કર્યું કે સાહેબને રાવળમાં નવડાવો. તેમણે મારી સામે જોયું અને મારી આંખોમાં આનંદ જોઇને તે પણ જાણે ઉત્સાહમાં આવી ગયા.